***ՆԱԽԱԳԻԾ***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

«\_\_\_»\_\_\_\_\_\_\_\_\_\_\_\_\_**2024 թվականի N - Ն**

**«ՃԳՆԱԺԱՄԱՅԻՆ ԿԱՌԱՎԱՐՄԱՆ ՊԵՏԱԿԱՆ ԱԿԱԴԵՄԻԱ**» **ԵՎ** «**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆ ԿՐԹԱՀԱՄԱԼԻՐ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆՆԵՐԸ ՄԻԱՑՄԱՆ ՁԵՎՈՎ ՎԵՐԱԿԱԶՄԱԿԵՐՊԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՀՈՒՆԻՍԻ 29-Ի N 1055-Ն ԵՎ 2006 ԹՎԱԿԱՆԻ ՆՈՅԵՄԲԵՐԻ 9-Ի N 1791-Ն ՈՐՈՇՈՒՄՆԵՐՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ԵՎ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆ ԿՐԹԱՀԱՄԱԼԻՐ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ ԿԱՆՈՆԱԴՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

Հայաստանի Հանրապետության քաղաքացիական օրենսգրքի 63-րդ ու 64-րդ հոդվածների և «Պետական ոչ առևտրային կազմակերպությունների մասին» Հայաստանի Հանրապետության օրենքի 13-րդ հոդվածի 2-րդ մասի «դ» և «զ» կետերի համաձայն` Հայաստանի Հանրապետության կառավարությունը ***որոշում է.***

1. «Ճգնաժամային կառավարման պետական ակադեմիա» պետական ոչ առևտրային կազմակերպությունը (գրանցման ամսաթիվն ու համարը՝ 14.07.2003 թ., N 286.210.05045) միացման ձևով վերակազմակերպել` միացնելով «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպությանը (գրանցման ամսաթիվն ու համարը՝ 15.09.2009 թ., N 290.210.03884):

2. Սահմանել, որ`

1) «Ճգնաժամային կառավարման պետական ակադեմիա» պետական ոչ առևտրային կազմակերպության իրավահաջորդը «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպությունն է.

2) «Ճգնաժամային կառավարման պետական ակադեմիա» և «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպությունների միացման ձևով վերակազմակերպման հետ կապված ծախսերն իրականացվում են «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպության միջոցների հաշվին:

3. Հայաստանի Հանրապետության ներքին գործերի նախարարին` սույն որոշումն ուժի մեջ մտնելուց հետո մեկամսյա ժամկետում ապահովել`

1) գույքի հանձնման-ընդունման աշխատանքների կատարումը, միացման պայմանագրի և փոխանցման ակտի հաստատումը.

2) «Ճգնաժամային կառավարման պետական ակադեմիա» պետական ոչ առևտրային կազմակերպության գործունեության դադարման պետական գրանցումը:

4. «Ճգնաժամային կառավարման պետական ակադեմիա» պետական ոչ առևտրային կազմակերպության միացման ձևով վերակազմակերպման արդյունքում դրա հաշվեկշռում մնացած գույքն ամրացնել «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպությանը:

5. Ուժը կորցրած ճանաչել Հայաստանի Հանրապետության կառավարության 2005 թվականի հունիսի 29-ի N 1055-Ն և 2006 թվականի նոյեմբերի 9-ի N 1791-Ն որոշումները:

6. Հաստատել «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպության կանոնադրությունը՝ համաձայն հավելվածի:

7. «Պետական ոչ առևտրային կազմակերպությունների մասին» Հայաստանի Հանրապետության օրենքի 13-րդ հոդվածի 2-րդ մասի «գ» և «է» կետերով ու 14-րդ հոդվածով նախատեսված լիազորությունները վերապահել Հայաստանի Հանրապետության ներքին գործերի նախարարությանը (այսուհետ՝ նախարարություն):

8. Սահմանել, որ «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպության գործունեության առարկան կրթական, գիտական, փորձագիտական, խորհրդատվական, ուսումնագիտաարտադրական, հրատարակչական գործունեության իրականացումն է:

«Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպության գործունեության նպատակներն են`

ա) հանրային անվտանգության ոլորտում, այդ թվում՝ ոստիկանական և փրկարարական կրթությամբ մասնագետների պատրաստումը.

բ) ոստիկանության կրտսեր, միջին, ավագ, գլխավոր և բարձրագույն խմբերի պաշտոններ զբաղեցնող ծառայողների վերապատրաստումը, ինչպես նաև Նախարարության կարիքների համար՝ համապատասխան մասնագիտությամբ բարձրագույն կրթություն ունեցող անձանց վերապատրաստումը.

գ) քաղաքացիական պաշտպանության և արտակարգ իրավիճակներում բնակչության պաշտպանության բնագավառում մասնագետների պատրաստումը.

դ) քաղաքացիական պաշտպանության և արտակարգ իրավիճակներում բնակչության պաշտպանության ոլորտներում կադրերի վերապատրաստումը` Հայաստանի Հանրապետության պետական կառավարման և տեղական ինքնակառավարման մարմինների, կազմակերպությունների (անկախ կազմակերպական-իրավական ձևից) ղեկավար անձնակազմի, մասնագետների, Հայաստանի Հանրապետության կրթական համակարգում այդ ոլորտները դասավանդող ուսուցիչների, պրոֆեսորադասախոսական անձնակազմի համար.

ե) գիտամանկավարժական կադրերի պատրաստումը և վերապատրաստումը.

զ) իրավաբանական կրթությամբ մասնագետների պատրաստումը և վերապատրասումը.

է) բնակչության շրջանում գիտելիքների տարածումը, այդ թվում՝ արտակարգ իրավիճակներին դիմակայելու, քաղաքացիական պաշտպանության հարցերով բնակչության ուսուցման կազմակերպումն ու իրականացումը, բնակչության կրթական և մշակութային մակարդակի բարձրացումը.

ը) նախարարության կառավարման, այդ թվում՝ ոստիկանության գործունեության, քաղաքացիական պաշտպանության և արտակարգ իրավիճակներում բնակչության պաշտպանության, միգրացիայի ոլորտներում իրավակիրառ պրակտիկայի և վարչարարության վերլուծությունը, հիմնախնդիրների գիտական մշակումը, իրավագիտության բնագավառում հետազոտությունների իրականացումը.

թ) ուսումնական, ուսումնամեթոդական գրականության ստեղծումն ու հրատարակումը, գիտելիքների տարածումը.

ժ) կրթության որակի ապահովումը և բարելավման համապատասխան համակարգի ներդրումը, միջազգային համագործակցության և հանրային կապերի զարգացումը.

ժա) կրթական գործընթացի անընդհատության, թափանցիկության և հրապարակայնության ապահովումը.

ժբ) սովորողի` ազգային, բարոյական և համամարդկային արժեքների ոգով դաստիարակումը, սովորողների մեջ քաղաքացիական դիրքորոշման, հմտությունների և աշխատանքի նկատմամբ պատասխանատվության արմատավորումը` ժողովրդավարական և քաղաքացիական հասարակության կառավարման պայմաններում:

9. Թույլատրել «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպությանն իրականացնել ձեռնարկատիրական գործունեության հետևյալ տեսակները`

ա) նախնական, միջին, բարձրագույն և հետբուհական մասնագիտական կրթության կազմակերպում.

բ) ուսուցման կենտրոնների գործունեություն, դասընթացների և խմբակների կազմակերպում.

գ) գիտական հետազոտություններ և փորձարարական մշակումներ հասարակական և հումանիտար գիտությունների բնագավառում.

դ) ծրագրային ապահովման մշակում, տվյալների մշակում և տվյալների բազաների հետ կապված գործունեություն` քաղաքացիական պաշտպանության և արտակարգ իրավիճակներում բնակչության պաշտպանության բնագավառում.

ե) խորհրդատվական, փորձագիտական ծառայություններ.

զ) հրատարակչական գործունեության իրականացում և դրա արդյունքների իրացում.

է) սովորողների և Կրթահամալիրի անձնակազմի համար հանրային սննդի կազմակերպում:

10. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

|  |  |
| --- | --- |
| **Հայաստանի Հանրապետության վարչապետ** | **Ն. Փաշինյան** |
|  | « »\_\_\_\_\_\_\_\_\_2024թ.  ք. Երևան |

|  |
| --- |
| **Հավելված ՀՀ կառավարության 2024 թվականի \_\_\_\_\_\_\_\_\_\_\_\_\_\_\_-ի N \_\_\_\_-Ն որոշման** |

**Կ Ա Ն Ո Ն Ա Դ Ր ՈՒ Թ Յ ՈՒ Ն  
  
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆ ԿՐԹԱՀԱՄԱԼԻՐ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպությունը (այսուհետ` Կրթահամալիր) շահույթ ստանալու նպատակ չհետապնդող, իրավաբանական անձի կարգավիճակ ունեցող, Հայաստանի Հանրապետության ներքին գործերի նախարարության (այսուհետ՝ Նախարարություն) համակարգում գործող պետական բարձրագույն ուսումնական հաստատություն է, որն իրականացնում է նախնական, միջին մասնագիտական, բարձրագույն և հետբուհական մասնագիտական, ինչպես նաև լրացուցիչ կրթական ծրագրեր:

2. Կրթահամալիրը ստեղծվել և գործում է առանց ժամկետային սահմանափակման:

3. Կրթահամալիրի հիմնադիրը Հայաստանի Հանրապետությունն է՝ ի դեմս Հայաստանի Հանրապետության կառավարության (այսուհետ՝ հիմնադիր):

4. Կրթահամալիրի հիմնադիր փաստաթուղթը սույն կանոնադրությունն է:

5. Կրթահամալիրի անվանումն է`

հայերեն՝ «Հայաստանի Հանրապետության ներքին գործերի նախարարության կրթահամալիր» պետական ոչ առևտրային կազմակերպություն,

ռուսերեն` Государственная некоммерческая организация «Образовательный комплекс Министерства внутренних дел Республики Армения»,

անգլերեն` State non-profit organization «Educational Complex օf the Ministry of Internal Affairs of the Republic of Armenia»:

6. Կրթահամալիրի գտնվելու վայրն է՝ Հայաստանի Հանրապետություն, քաղաք Երևան, 375114, Ծովակալ Իսակովի 29:

7. Կրթահամալիրը կարող է այլ կազմակերպության հիմնադիր կամ մասնակից հանդիսանալ միայն հիմնադրի որոշմամբ: Կրթահամալիրն ունի ինքնուրույն հաշվեկշիռ, եկամուտների և ծախսերի նախահաշիվ, բանկային հաշիվ, Հայաստանի Հանրապետության զինանշանի պատկերով և իր անվանմամբ կլոր կնիք, դրոշ, դրոշմակնիք, կրծքանշան, խորհրդանիշ, ձևաթուղթ և այլ անհատականացման միջոցներ:

**II. ԿՐԹԱՀԱՄԱԼԻՐԻ ԳՈՐԾՈՒՆԵՈՒԹՅԱՆ ԱՌԱՐԿԱՆ, ՆՊԱՏԱԿՆԵՐԸ ԵՎ ԼԻԱԶՈՐՈՒԹՅՈՒՆՆԵՐԸ**

8. Կրթահամալիրի գործունեության առարկան կրթական, գիտական, փորձագիտական, խորհրդատվական, ուսումնագիտաարտադրական, հրատարակչական գործունեության իրականացումն է:

Կրթահամալիրի գործունեության նպատակներն են`

ա) հանրային անվտանգության ոլորտում, այդ թվում՝ ոստիկանական և փրկարարական կրթությամբ մասնագետների պատրաստումը.

բ) ոստիկանության կրտսեր, միջին, ավագ, գլխավոր և բարձրագույն խմբերի պաշտոններ զբաղեցնող ծառայողների վերապատրաստումը, ինչպես նաև Նախարարության կարիքների համար՝ համապատասխան մասնագիտությամբ բարձրագույն կրթություն ունեցող անձանց վերապատրաստումը.

գ) քաղաքացիական պաշտպանության և արտակարգ իրավիճակներում բնակչության պաշտպանության բնագավառում մասնագետների պատրաստումը.

դ) քաղաքացիական պաշտպանության և արտակարգ իրավիճակներում բնակչության պաշտպանության ոլորտներում կադրերի վերապատրաստումը` Հայաստանի Հանրապետության պետական կառավարման և տեղական ինքնակառավարման մարմինների, կազմակերպությունների (անկախ կազմակերպական-իրավական ձևից)  ղեկավար անձնակազմի, մասնագետների, Հայաստանի Հանրապետության կրթական համակարգում այդ ոլորտները դասավանդող ուսուցիչների, պրոֆեսորադասախոսական անձնակազմի համար.

ե) գիտամանկավարժական կադրերի պատրաստումը և վերապատրաստումը.

զ) իրավաբանական կրթությամբ մասնագետների պատրաստումը և վերապատրասումը.

է) բնակչության շրջանում գիտելիքների տարածումը, այդ թվում՝ արտակարգ իրավիճակներին դիմակայելու, քաղաքացիական պաշտպանության հարցերով բնակչության ուսուցման կազմակերպումն ու իրականացումը, բնակչության կրթական և մշակութային մակարդակի բարձրացումը.

ը) նախարարության կառավարման, այդ թվում՝ ոստիկանության գործունեության, քաղաքացիական պաշտպանության և արտակարգ իրավիճակներում բնակչության պաշտպանության, միգրացիայի ոլորտներում իրավակիրառ պրակտիկայի և վարչարարության վերլուծությունը, հիմնախնդիրների գիտական մշակումը, իրավագիտության բնագավառում հետազոտությունների իրականացումը.

թ) ուսումնական, ուսումնամեթոդական գրականության ստեղծումն ու հրատարակումը, գիտելիքների տարածումը.

ժ) կրթության որակի ապահովումը և բարելավման համապատասխան համակարգի ներդրումը, միջազգային համագործակցության և հանրային կապերի զարգացումը.

ժա) կրթական գործընթացի անընդհատության, թափանցիկության և հրապարակայնության ապահովումը.

ժբ) սովորողի` ազգային, բարոյական և համամարդկային արժեքների ոգով դաստիարակումը, սովորողների մեջ քաղաքացիական դիրքորոշման, հմտությունների և աշխատանքի նկատմամբ պատասխանատվության արմատավորումը` ժողովրդավարական և քաղաքացիական հասարակության կառավարման պայմաններում:

9. Կրթահամալիրն իրականացնում է ձեռնարկատիրական գործունեության հետևյալ տեսակները`

ա) նախնական, միջին, բարձրագույն և հետբուհական մասնագիտական կրթության կազմակերպում.

բ) ուսուցման կենտրոնների գործունեություն, դասընթացների և խմբակների կազմակերպում.

գ) գիտական հետազոտություններ և փորձարարական մշակումներ հասարակական և հումանիտար գիտությունների բնագավառում.

դ) ծրագրային ապահովման մշակում, տվյալների մշակում և տվյալների բազաների հետ կապված գործունեություն` քաղաքացիական պաշտպանության և արտակարգ իրավիճակներում բնակչության պաշտպանության բնագավառում.

ե) խորհրդատվական, փորձագիտական ծառայություններ.

զ) հրատարակչական գործունեության իրականացում և դրա արդյունքների իրացում.

է) սովորողների և Կրթահամալիրի անձնակազմի համար հանրային սննդի կազմակերպում:

10. Կրթահամալիրը`

ա) կազմակերպում է ընդունելություն և ուսուցում, շրջանավարտներին հանձնում է պետական նմուշի ավարտական վկայական (դիպլոմ), իսկ նախնական, միջին մասնագիտական և բարձրագույն մասնագիտական կրթություն ստացած շրջանավարտներին` նաև համապատասխան կրծքանշան.

բ) բարձրագույն մասնագիտական կրթության գերազանցության դիպլոմի արժանացած շրջանավարտներին հանձնում է «Գերազանցիկ շրջանավարտ» կրծքանշան.

գ) կազմակերպում է լրացուցիչ կրթական ծրագրերով ուսուցում (այդ թվում՝ մրցութային հիմունքներով), սովորողներին հանձնում է համապատասխան ձևի վկայական,

դ) կազմում է ուսումնական պլաններ և ուսումնական գործընթացի կազմակերպման համար անհրաժեշտ այլ փաստաթղթեր,

ե) կազմակերպում է գիտական համաժողովներ, խորհրդակցություններ, սեմինարներ և այլն.

զ) համագործակցում է հանրապետության և օտարերկրյա պետությունների, միջազգային կառույցների ուսումնական, գիտահետազոտական հաստատությունների, կազմակերպությունների ու քաղաքացիների հետ, իրականացնում է համատեղ աշխատանքներ (սովորողների ուսուցում, կադրերի վերապատրաստում, այլ ուսումնագիտական  գործունեություն).

է) տնօրինում է իր ֆինանսական միջոցները, օրենքով սահմանված կարգով վարձակալության է տալիս ամրացված գույքը.

զ) իրականացնում է Հայաստանի Հանրապետության օրենսդրությամբ իրեն վերապահված այլ լիազորություններ:

11. Սույն կանոնադրության 10-րդ կետի «ա» և «բ» ենթակետերով նախատեսված կրծքանշանների նկարագիրը և դրանք տալու կարգը սահմանվում են Հայաստանի Հանրապետության ներքին գործերի նախարարի (այսուհետ՝ Նախարար) հրամանով:

**III. ԿՐԹԱՀԱՄԱԼԻՐԻ ԿԱՌԱՎԱՐՈՒՄԸ**

12. Կրթահամալիրի կառավարումն իրականացվում է Հայաստանի Հանրապետության Սահմանադրությանը, Հայաստանի Հանրապետության քաղաքացիական օրենսգրքին, «Ոստիկանությունում ծառայության մասին», «Փրկարար ծառայության մասին», «Ոստիկանության մասին», «Պետական ոչ առևտրային կազմակերպությունների մասին», «Կրթության մասին», «Բարձրագույն և հետբուհական մասնագիտական կրթության մասին», «Մասնագիտական կրթության և ուսուցման մասին» օրենքներին, այլ օրենքներին և իրավական ակտերին, սույն կանոնադրությանը և Նախարարի հրամաններին համապատասխան:

13. Հիմնադիրն ունի Կրթահամալիրի գործունեությանը և կառավարմանը վերաբերող ցանկացած հարց վերջնականապես լուծելու իրավունք` բացառությամբ օրենքով նախատեսված դեպքերի:

14. Կրթահամալիրի կառավարումն իրականացնում են հիմնադիրը, նրա լիազորած մարմինը` Նախարարությունը, Կրթահամալիրի կառավարման խորհուրդը, Կրթահամալիրի գործադիր մարմինը` ռեկտորը:

15. Հիմնադրի բացառիկ լիազորություններն են`

ա) Կրթահամալիրի հիմնադրումը.

բ) Կրթահամալիրի գործունեության առարկայի և նպատակների, այդ թվում` նրա կողմից իրականացվող ձեռնարկատիրական գործունեության տեսակների սահմանումը.

գ) Կրթահամալիրին սեփականության իրավունքով հանձնվող կամ ամրացվող՝ պետությանը պատկանող գույքի կազմի հաստատումը.

դ) Կրթահամալիրի կանոնադրության հաստատումը և դրանում փոփոխությունների կատարումը.

ե) Կրթահամալիրի կառավարման համակարգի սահմանումը.

զ) օրենքով և Կրթահամալիրի կանոնադրությամբ նախատեսված այլ հարցերի լուծումը:

16. Նախարարությունը հանդես է գալիս հիմնադրի անունից և իրականացնում է Կրթահամալիրի ընդհանուր կառավարումը, ապահովում նրա բնականոն գործունեությունը և պատասխանատվություն կրում դրանց չկատարման կամ ոչ պատշաճ կատարման համար:

17. Նախարարությունը`

ա) իրականացնում է Կրթահամալիրի գործունեության նկատմամբ վերահսկողությունը.

բ) վերահսկողություն է իրականացնում Կրթահամալիրին ամրացված պետական սեփականության օգտագործման և պահպանության նկատմամբ.

գ) վերահսկողություն է իրականացնում Կրթահամալիրի սեփականության պահպանության նկատմամբ, համաձայնություն տալիս նրա գույքը վարձակալության հանձնելու համար.

դ) հաստատում է Կրթահամալիրի տարեկան հաշվետվությունները, տարեկան հաշվեկշիռը և տարեկան ծախսերի նախահաշիվը.

ե) կառավարման խորհրդի միջնորդության հիման վրա ռեկտորի նկատմամբ կիրառում է աշխատանքային օրենսդրությամբ սահմանված խրախուսանքի միջոցներ և կարգապահական տույժեր.

զ) իրականացնում է օրենքով, հիմնադրի որոշումներով և Կրթահամալիրի կանոնադրությամբ նախատեսված այլ գործառույթներ:

18. Կրթահամալիրի կառավարման խորհուրդը մշտապես գործող մարմին է, որի յուրաքանչյուր անդամի լիազորությունների ժամկետը հինգ տարի է, եթե օրենսդրությամբ սահմանված հիմքերով և կարգով տվյալ անդամի կամ կառավարման խորհրդի լիազորություններն ավելի վաղ չեն դադարեցվել։ Խորհրդի անվանական կազմը հաստատում է Նախարարը:

19. Լիազոր մարմնի ուսումնական հաստատության կառավարման խորհուրդը բաղկացած է տասներկու անդամից:

20. Կրթահամալիրի կառավարման խորհուրդը ձևավորվում է հետևյալ համամասնությամբ.

1) վեց անդամներին առաջադրում է Կրթահամալիրի գիտական խորհուրդը՝ սահմանելով նրանց ներկայացվող պահանջները, առաջադրման և լիազորությունների վաղաժամկետ դադարեցման կարգը.

2) վեց անդամներին նշանակում է Նախարարը իր տեղակալներից, նախարարության ենթակա մարմինների ղեկավարներից, նրանց տեղակալներից, նախարարության վարչությունների պետերից կամ նախարարության գլխավոր քարտուղարին, ինչպես նաև կրթության, գիտության, մշակույթի և սպորտի նախարարության ներկայացուցչին (համաձայնությամբ)։

21. Կառավարման խորհրդի անդամներին սույն կանոնադրության 22-րդ կետով սահմանված ժամկետում չառաջադրելու դեպքում, նախարարը կառավարման խորհրդի բնականոն գործունեությունն ապահովելու համար նշանակում է խորհրդի ժամանակավոր անդամներ՝ մինչև սահմանված կարգով կառավարման խորհրդի համալրումը։ Ժամանակավոր անդամների լիազորությունները դադարում են նոր անդամների համալրման պահից։ Ժամանակավոր անդամներով համալրված խորհուրդն իրավասու է իրականացնելու սույն կանոնադրությամբ կառավարման խորհրդին վերապահված լիազորությունները, բացառությամբ սույն կանոնադրությամբ նախատեսված դեպքերի:

22. Կրթահամալիրի կառավարման խորհրդի գործող անդամի լիազորությունների ժամկետի ավարտից առնվազն մեկ ամիս առաջ, իսկ կառավարման խորհրդի անդամի կամ կառավարման խորհրդի լիազորությունները վաղաժամկետ դադարելու դեպքում դադարման օրվանից հետո՝ տասն աշխատանքային օրվա ընթացքում, կառավարման խորհրդի նախագահը կամ նրան փոխարինող անձն այդ մասին գրավոր տեղեկացնում է Կրթահամալիրի գիտական խորհրդի նախագահին և կամ) Նախարարին՝ 15-օրյա ժամկետում նոր անդամների առաջադրման և կամ) նշանակման նպատակով։

23. Կառավարման խորհրդի անդամի թափուր տեղի համալրումը Նախարարը կատարում է խորհրդի անդամի լիազորությունների դադարման մասին տեղեկացումը ստանալուց կամ Կրթահամալիրի գիտական խորհրդի նախագահի կողմից նոր անդամների թեկնածությունները ներկայացնելուց հետո՝ 15 աշխատանքային օրվա ընթացքում։

24. Կառավարման խորհուրդը՝

1) հաստատում է իր աշխատակարգը և նիստերի ժամանակացույցը.

2) հաստատում է Կրթահամալիրի ռազմավարական ծրագիրը.

3) քննարկում և գնահատում է ռեկտորի տարեկան հաշվետվությունը.

4) ընտրում է խորհրդի նախագահին խորհրդի անդամների ընդհանուր թվի ձայների մեծամասնությամբ.

5) հաստատում է ռեկտորի ընտրության կարգը, հայտարարում է ռեկտորի ընտրության բաց մրցույթ.

6) մշակում և  Նախարարի միջոցով կառավարություն է ներկայացնում Կրթահամալիրի կանոնադրությունը կամ դրանում առաջարկվող փոփոխությունները և լրացումները.

7) կասեցնում կամ ուժը կորցրած է ճանաչում ռեկտորի` Հայաստանի Հանրապետության օրենսդրությանը հակասող հրամանները, որոշումները, հրահանգները և ցուցումները.

8) լսում է Կրթահամալիրի գործունեության մասին հաշվետվություններ, քննում դրանց գործունեության վերստուգման արդյունքները.

9) ռեկտորի նկատմամբ խրախուսանքի միջոցներ և կարգապահական տույժեր կիրառելու միջնորդություն է ներկայացնում Նախարարին.

10) ռեկտորի ներկայացմամբ հաստատում է Կրթահամալիրի ներքին կարգապահական կանոններն ու աշխատողների պաշտոնային դրույքաչափերը.

11) հավանություն է տալիս Կրթահամալիրի տարեկան հաշվետվությունների, տարեկան հաշվեկշռի և տարեկան ծախսերի նախահաշվի նախագծերին.

12) վերահսկում է խորհրդի որոշումների կատարման ընթացքը.

13) իրականացնում է օրենսդրությամբ սահմանված այլ լիազորություններ։

25. Կառավարման խորհրդի նիստն իրավազոր է, եթե նիստին մասնակցում են կառավարման խորհրդի անդամների կեսից ավելին, բացառությամբ սույն կանոնադրության 26-րդ կետով սահմանված դեպքերի: Կառավարման խորհրդի որոշումներն ընդունվում են նիստին ներկա անդամների ձայների մեծամասնությամբ, բաց քվեարկությամբ, բացի սույն կանոնադրության 26-րդ կետով սահմանված դեպքերի: Քվեարկության ժամանակ խորհրդի յուրաքանչյուր անդամ ունի մեկ ձայն:

26. Կառավարման խորհրդի նախագահի ընտրության, ռեկտորի ընտրության, ռեկտորի` Հայաստանի Հանրապետության օրենսդրությանը հակասող հրամանները, որոշումները, հրահանգները և ցուցումները կասեցնելու կամ ուժը կորցրած ճանաչելու, ռեկտորի նկատմամբ խրախուսանքի և կարգապահական տույժի կիրառման միջնորդությամբ Նախարարին դիմելու, սույն կանոնադրության մեջ փոփոխության և լրացման, նոր խմբագրությամբ կանոնադրության հաստատման առաջարկությամբ կառավարությանը դիմելու համար Նախարարին միջնորդությամբ դիմելու մասին որոշումներն ընդունելու նիստերն իրավազոր են, եթե նիստին մասնակցում են կառավարման խորհրդի անդամների առնվազն երկու երրորդը: Նշված որոշումներն ընդունվում են կառավարման խորհրդի անդամների ընդհանուր թվի ձայների մեծամասնությամբ:

27. Կառավարման խորհդի նիստերին խորհրդի նախագահի համաձայնությամբ, խորհրդակցական ձայնի իրավունքով մասնակցում է ռեկտորը կամ նրան փոխարինող անձը:

28. Կառավարման խորհրդի՝ Նախարարի կողմից նշանակված անդամի լիազորությունները վաղաժամկետ դադարում են՝

1) իր հիմնական պաշտոնում լիազորությունները դադարելու և սույն կանոնադրության 20-րդ կետի 2-րդ ենթակետվ նախատեսված պաշտոնի չնշանակվելու դեպքում.

2) իր գրավոր դիմումի համաձայն` այդ մասին տեղեկացնելով Խորհրդին, ինչպես նաև իրեն նշանակող պաշտոնատար անձին:

28. Խորհրդի անդամի լիազորությունները վաղաժամկետ դադարելու դեպքում, մինչև սահմանված կարգով խորհրդը նոր անդամով համալրումը քվորումի և քվեարկությունների համար խորհրդի անդամների ընդհանուր թիվը հաշվարկվում է առանց այդ անդամի, բացառությամբ սույն կանոնադրության 26-րդ կետով նախատեսված հարցերով նիստերի:

29. Կառավարման խորհրդի ընթացիկ գործունեության հետ կապված հարաբերությունները կարգավորվում են կառավարման խորհրդի աշխատակարգով:

30. Կրթահամալիրի ընթացիկ գործունեությունը ղեկավարում է ռեկտորը՝ անձամբ և իր տեղակալների միջոցով:

31. Ռեկտորի պաշտոնի կարող է հավակնել 65 տարին չլրացած այն անձը, որն ունի գիտական աստիճան և առնվազն հինգ տարվա ակադեմիական կամ գիտական գործունեության ստաժ։

32. Ռեկտորի պաշտոնի չի կարող հավակնել այն անձը, որը՝

1) որևէ կուսակցության ղեկավար մարմնի անդամ է կամ զբաղեցնում է քաղաքական պաշտոն.

2) դատապարտվել է դատարանի` օրինական ուժի մեջ մտած դատավճռի հիման վրա, և դատվածությունը սահմանված կարգով հանված կամ մարված չէ.

3) դատարանի՝ օրինական ուժի մեջ մտած վճռով ճանաչվել է անգործունակ կամ սահմանափակ գործունակ:

33. Ռեկտորի պաշտոնում մինչև 65 տարին լրանալն ընտրված անձը պաշտոնավարում է մինչև իր աշխատանքային պայմանագրի ժամկետի ավարտը։ Նույն անձը չի կարող ավելի քան երկու անգամ անընդմեջ նշանակվել ռեկտորի պաշտոնում, այդ թվում՝ Կրթահամալիրի կազմակերպական-իրավական ձևի փոփոխության դեպքում։

34. Ռեկտորն ընտրվում է կառավարման խորհրդի կողմից: Հայտարարված մրցույթի արդյունքում ընտրված է համարվում այն թեկնածուն, որը փակ գաղտնի քվեարկության արդյունքում ստացել է կառավարման խորհրդի անդամների ընդհանուր թվի ձայների մեծամասնությունը:

35. Մինչև կառավարման խորհրդի կողմից ռեկտորի ընտրությունը Նախարարը ռեկտորի ժամանակավոր պաշտոնակատար է նշանակում սույն կանոնադրության 31-րդ և 32-րդ կետերով սահմանված պահանջները բավարարող անձին մինչև մեկ տարի ժամկետով՝ կնքելով աշխատանքային պայմանագիր:

36. Եթե հայտարարված մրցույթի առաջին քվեարկության արդյունքում ռեկտոր չի ընտրվում, ապա

1. մեկ թեկնածուի դեպքում հայտարարվում է նոր մրցույթ,

2) մեկից ավելի թեկնածուների դեպքում ռեկտորի բոլոր թկնածուների մասնակցությամբ անցկացվում է երկրորդ՝ ընտրանքային կարգով վարկանիշային քվեարկություն, որում կառավարման խորհրդի յուրաքանչյուր անդամ իրավունք ունի քվեարկելու մեկից ավելի թեկնածուների օգտին:

37. Սույն կանոնադրության 36-րդ կետի 2-րդ ենթակետով նախատեսված քվեարկության արդյունքում՝ կառավարման խորհրդի որոշմամբ ընտրված է համարվում այն թեկնածուն, ով ստացել է խորհրդի անդամների առավելագույն թվով կողմ ձայներ, բայց ոչ պակաս, քան խորհրդի անդամների ընդհանուր թվի կողմի ձայների կեսից ավելին: Եթե առավելագույն հավասար կողմ ձայները ստացել են երկու կամ ավելի թեկնածուներ, ապա խորհուրդն նրանց թեկնածությունները ներկայացնում է Նախարարի ընտրությանը:

38. Ընտրված թեկնածուի հետ Նախարարը կնքում է աշխատանքային պայմանագիր՝ 5 տարի ժամկետով։

39. Ռեկտորն իր պաշտոնավարման ընթացքում չի կարող լինել որևէ կուսակցության ղեկավար մարմնի անդամ, կուսակցության անունից ունենալ ելույթներ, պարտավոր է դրսևորել քաղաքական զսպվածություն և չեզոքություն:

40. Ռեկտորի լիազորությունների ժամկետի ավարտից ոչ շուտ, քան երեք և ոչ ուշ, քան երկու ամիս առաջ հայտարարվում է ռեկտորի ընտրության մրցույթ: Նոր ռեկտորն ստանձնում է իր պարտականությունների կատարումը գործող ռեկտորի լիազորությունների ժամկետի ավարտին կամ այլ հիմքով հաստիքը թափուր մնալուց հետո ընտրությանը հաջորդող օրվանից:

41. Ռեկտորի թափուր հաստիք առաջանալու դեպքում կառավարման խորհուրդը հայտարարում է բաց մրցույթ՝ համապատասխան հիմքը առաջանալու օրվանից ոչ ուշ, քան տասն աշխատանքային օրվա ընթացքում։ Ռեկտորի թափուր հաստիք առաջանալու դեպքում մինչև սահմանված կարգով ռեկտորի ընտրությունը ռեկտորի պարտականությունների կատարումը կառավարման խորհրդի որոշմամբ ըստ հերթականության դրվում է ուսումնական աշխատանքները համակարգող պրոռեկտորի, գիտահետազական և նորարարությունների գծով աշխատանքները համակարգող պրոռեկտորի, վարչական աշխատաքները համակարգող պրոռեկտորի կամ Կրթահամալիրի այն աշխատողի վրա, ով համապատասխանում է ռեկտորին ներկայացվող պահանջներին:

42. Եթե սույն կանոնադրությամբ սահմանված կարգով ռեկտոր կամ ռեկտորի թեկնածուներ չեն ընտրվում, և կառավարման խորհուրդը չի նշանակում ռեկտորի պարտականությունները կատարող (ռեկտորի պարտականությունները կատարողի բացակայության դեպքում), ապա կառավարման խորհրդի լիազորությունները համարվում են դադարեցված:

43. Սույն կանոնադրության 42-րդ մասով նախատեսված դեպքում Նախարարը ձևավորում է 3 անդամից կազմված ժամանակավոր խորհուրդ, որը նշանակում է ռեկտորի ժամանակավոր պաշտոնակատար մինչև մեկ տարի ժամկետով:

44. Կրթահամալիրի պրոռեկտորներին նշանակում է ռեկտորը՝ նոր հաստիքի ստեղծման կամ առկա հաստիքի թափուր մնալու օրվանից հետո 15 օրվա ընթացքում՝ նրանց հետ կնքելով աշխատանքային պայմանագիր՝ օրենսդրությամբ սահմանված կարգով: Ուսումնական աշխատանքները համակարգող պրոռեկտոր և գիտահետազական և նորարարությունների գծով աշխատանքները համակարգող պրոռեկտոր նշանակվում են գիտական աստիճան և առնվազն երեք տարվա ակադեմիական կամ գիտական գործունեության ստաժ ունեցող անձինք:

45. Ռեկտորը օրենքով, հիմնադրի որոշումներով և Նախարարի հրամաններով, սույն կանոնադրությամբ իրեն վերապահված լիազորությունների սահմաններում ղեկավարում է Կրթահամալիրի գործունեությունը, կրում է պատասխանատվություն օրենքների, այլ իրավական ակտերի, հիմնադրի որոշումների, Նախարարի հրամանների, ցուցումների, Կրթահամալիրի կանոնադրության և կնքված պայմանագրերի պահանջների չկատարման կամ ոչ պատշաճ կատարման համար:

46. Ռեկտորը`

ա) իր իրավասությունների սահմաններում արձակում է հրամաններ, հրահանգներ, տալիս կատարման համար պարտադիր ցուցումներ և վերահսկում դրանց կատարումը.

բ) ներկայացնում է Կրթահամալիրը պետական մարմիններում, հիմնարկներում, կազմակերպություններում, ինչպես նաև օտարերկրյա պետական և ոչ պետական ուսումնական ու գիտահետազոտական հաստատություններում, միջազգային կազմակերպություններում և ստորագրում համապատասխան փաստաթղթեր.

գ) իրականացնում է Կրթահամալիրի ուսումնական, գիտահետազոտական, գիտահրատարակչական, ֆինանսատնտեսական գործունեության ընդհանուր ղեկավարումը.

դ) ապահովում է ըստ մասնագիտությունների մասնագետների պատրաստման պետական պատվերի կատարումը.

ե) իր իրավասությունների սահմաններում Կրթահամալիրի ոստիկանական և փրկարարական չհանդիսացող պաշտոնի նշանակում և պաշտոնից ազատում է Կրթահամալիրի աշխատողներին, աշխատանքի ընդունում և աշխատանքից ազատում է տեխնիկական սպասարկում իրականացնող անձանց, Հայաստանի Հանրապետության աշխատանքային օրենսգրքով սահմանված կարգով կնքում է աշխատանքային պայմանագրեր.

զ) միջնորդություն է ներկայացնում Նախարարին Կրթահամալիրի ոստիկանական և փրկարարական պաշտոններում նշանակման և ազատման, ինչպես նաև խրախուսման և կարգապահական պատասխանատվության ենթարկելու համար.

է) ապահովում է Կրթահամալիրում գաղտնիության ռեժիմը.

ը) իր իրավասության սահմաններում ոստիկանության և փրկարար ծառայողների նկատմամբ կիրառում է խրախուսանքներ և կարգապահական տույժեր, ինչպես նաև ոստիկանության և փրկարարական չհանդիսացող պաշտոններ զբաղեցնող աշխատողների նկատմամբ կիրառում է խրախուսանքներ և կարգապահական տույժեր.

թ) կատարում է աշխատանքի բաշխում պրոռեկտորների միջև.

ժ) հաստատում է Կրթահամալիրի օրակարգը.

ժա) իր բացակայության ժամանակ պետի պարտականությունների կատարումը հանձնարարում է պրոռեկտորներից մեկին.

ժբ) տալիս է Կրթահամալիրի անունից հանդես գալու լիազորագրեր, այդ թվում` վերալիազորման իրավունքով լիազորագրեր.

ժգ) Նախարարի համաձայնությամբ բանկերում բացում է հաշվարկային հաշիվներ.

ժդ) Նախարարի հաստատմանն է ներկայացնում տարեկան ծախսերի նախահաշիվը: Ձեռնարկատիրական գործունեությունից ստացված միջոցներից Կրթահամալիրի աշխատողների համար կարող է սահմանել հավելավճարներ և պարգևատրումներ.

ժե) համաձայն նախահաշվի` տնօրինում է ձեռնարկատիրական գործունեությունից ստացված միջոցները.

ժզ) Նախարարին ներկայացնում է առաջարկություններ Կրթահամալիրի կառուցվածքի, կառուցվածքային ստորաբաժանումներ ստեղծելու, վերակազմակերպելու կամ լուծարելու, ինչպես նաև Կրթահամալիրի հաստիքային ցուցակի վերաբերյալ.

ժէ) իր լիազորությունների սահմաններում կնքում է Հայաստանի Հանրապետության օրենսդրությանը և սույն կանոնադրությանը չհակասող պայմանագրեր.

ժը) հաստատում է ոստիկանական, ինչպես նաև փրկարար ծառայության և ճգնաժամային կառավարման ուսումնական ստորաբաժանումների խորհուրդների կազմերը և աշխատակարգերը, ինչպես նաև ուսանողական խորհրդի կանոնադրությունը.

ժթ) իրականացնում է Հայաստանի Հանրապետության օրենսդրությանը չհակասող այլ լիազորություններ:

47. Կրթահամալիրի գիտական խորհուրդը (այսուհետ՝ գիտական խորհուրդ) լուծում է Կրթահամալիրի ուսումնամեթոդական և գիտահետազոտական գործունեության կազմակերպման, պլանավորման և կառավարման հիմնահարցերը:

48. Գիտական խորհրդի լիազորությունների ժամկետը 5 տարի է: Գիտական խորհրդի նիստերը գումարվում են առնվազն յուրաքանչյուր երկու ամիսը մեկ անգամ:

49. Գիտական խորհրդի կազմի մեջ ի պաշտոնե մտնում են ռեկտորը (գիտական խորհրդի նախագահ), պրոռեկտորնորը, ոստիկանական, ինչպես նաև փրկարար ծառայության և ճգնաժամային կառավարման ուսումնական ստորաբաժանումների պետերը, նախարարության մարդկային ռեսուրսների կառավարման վարչության պետի տեղակալը, ուսանողական խորհրդի նախագահը, ինչպես նաև ընտրովի անդամներ, որոնք ընտրվում են գիտական խորհրդի կանոնակարգի համաձայն: Գիտական խորհրդի անդամների ընդհանուր թիվը չի կարող գերազանցել 50-ը: Ի պաշտոնե նշանակվող անդամների թիվը չի կարող գերազանցել գիտական խորհրդի անդամների 50 տոկոսը: Գիտական խորհրդի անդամների 25 տոկոսը կազմում են Կրթահամալիրի սովորողները:

50.Գիտական խորհրդի նիստը համարվում է իրավազոր, եթե դրան մասնակցում է խորհրդի անդամների երկու երրորդը: Որոշումներն ընդունվում են ձայների պարզ մեծամասնությամբ:

51. Գիտական խորհուրդը՝

ա) հաստատում է իր կանոնակարգը.

բ) առաջարկություն է ներկայացնում Նախարարին դիմորդների ընդունելության կանոնների վերաբերյալ.

գ) մշակում է Կրթահամալիրի սովորողների ավարտական որակավորման պայմանները, մագիստրատուրայի, ասպիրանտուրայի, դոկտորանտուրայի կանոնները.

դ) ռեկտորին ներկայացնում է առաջարկություններ դեպարտամենտների, ամբիոնների, կառուցվածքային ստորաբաժանումների ստեղծման, վերակազմակերպման կամ լուծարման վերաբերյալ.

ե) Նախարարին առաջարկություններ է ներկայացնում վճարովի (առանց պարտադիր զինվորական ծառայության զորակոչից տարկետման իրավունքի) ուսուցման տեղերի թիվը, պետական պատվերով սահմանված տեղերի թվից դուրս, սահմանելու վերաբերյալ.

զ) քննարկում է Կրթահամալիրի գիտական գործունեության գլխավոր և հեռանկարային ուղղությունները, լսում զեկույցներ գիտահետազոտական և գիտամեթոդական աշխատանքների վերաբերյալ.

է) ռեկտորին է ներկայացնում մասնագիտությունների և մասնագիտացումների անվանացանկի վերաբերյալ առաջարկությունները` Նախարարության միջոցով՝ սահմանված կարգով Հայաստանի Հանրապետության կառավարություն ներկայացնելու համար.

ը) Կրթահամալիրի գիտամանկավարժական գործունեություն իրականացնող անձանց սահմանված կարգով պրոֆեսորի և դոցենտի գիտական կոչումներ է շնորհում և ներկայացնում Հայաստանի Հանրապետության բարձրագույն որակավորման հանձնաժողովի հաստատմանը.

թ) սահմանված կարգով հաստատում է Կրթահամալիրի ասպիրանտների և հայցորդների գիտական ղեկավարների թեկնածությունները և ատենախոսությունների թեմաները.

ժ) քննարկում և մշակում է Կրթահամալիրի միջբուհական համագործակցության ծրագրերը.

ժա) քննարկում և հավանության է արժանացնում ուսումնական պլանները, որոնք ներկայացվում են ուսումնական գործընթացը կազմակերպող և դրա նկատմամբ հսկողություն իրականացնող վարչության կողմից.

ժբ) հաստատում է Կրթահամալիրում ուսումնական գործընթացը կանոնակարգող ներքին իրավական ակտերը.

ժգ) սահմանում է Կրթահամալիրի պրոֆեսորադասախոսական անձնակազմի ուսումնական բեռնվածության չափորոշիչները.

ժդ) տպագրության է երաշխավորում Կրթահամալիրի հրատարակությունները.

ժե) կրթության ոլորտը կանոնակարգող Հայաստանի Հանրապետության օրենսդրությանը համապատասխան` եզրակացություն է տալիս սովորողին ակադեմիական արձակուրդ տրամադրելու նպատակահարմարության մասին.

ժզ) քննարկում է սովորողների՝ վերականգնման մասին դիմումները և այդ միջնորդությամբ Նախարարին դիմելու հարցը.

ժէ) ընդունում է Կրթահամալիրի պատվավոր կոչումներ շնորհելու մասին որոշումներ.

ժը) իրականացնում է Հայաստանի Հանրապետության օրենսդրությամբ սահմանված՝ Կրթահամալիրի ուսումնամեթոդական և գիտահետազոտական գործունեության կազմակերպման, պլանավորման և կառավարման հետ կապված այլ լիազորություններ:

**IV. ԿՐԹԱՀԱՄԱԼԻՐԻ ԿԱՌՈՒՑՎԱԾՔԸ**

52. Կրթահամալիրի կառուցվածքային ստորաբաժանումներն են ոստիկանական, ինչպես նաև փրկարար ծառայության և ճգնաժամային կառավարման ուսումնական ստորաբաժանումները, որոնք իրականացնում են նախնական մասնագիտական, միջին մասնագիտական և բարձրագույն ու հետբուհական մասնագիտական հիմնական կրթական ծրագրեր և լրացուցիչ կրթական ծրագրեր, ինչպես նաև այլ ստորաբաժանումներ:

53. Կրթահամալիրի կառուցվածքային մաս հանդիսացող ստորաբաժանումների գործառույթները սահմանվում են ռեկտորի հրամանով, եթե Հայաստանի Հանրապետության կառավարության որոշումներով այլ բան նախատեսված չէ:

**V.ԿՐԹԱՀԱՄԱԼԻՐՈՒՄ ՈՒՍՈՒՄՆԱԳԻՏԱԿԱՆ ԳՈՐԾԸՆԹԱՑԻ ԿԱԶՄԱԿԵՐՊՈՒՄԸ**

54. Կրթահամալիրում ուսումնական և գիտական գործընթացը կազմակերպվում է Հայաստանի Հանրապետության օրենքներին, ենթաօրենսդրական ակտերին և սույն կանոնադրությանը համապատասխան:

55. Կրթահամալիրում պետական պատվերի շրջանակներում ուսուցումն իրականացվում է միայն առկա ուսուցման ձևով:

56. Գիտական աստիճաններ շնորհելու համար Կրթահամալիրում կարող են ստեղծվել մասնագիտական խորհուրդներ:

57. Գիտահետազոտական աշխատանքներին կարող են մասնակցել Կրթահամալիրի դասախոսները, գիտաշխատողները, հետազոտողները, հայցորդները և սովորողները, ինչպես նաև ուսումնական, գիտական և այլ բնույթի աշխատանքներ կատարելու համար պայմանագրային կարգով հրավիրված այլ մասնագետներ:

**VI. ԿՐԹԱՀԱՄԱԼԻՐԻ ԱՇԽԱՏՈՂՆԵՐԸ ԵՎ ՍՈՎՈՐՈՂՆԵՐԸ**

58. Կրթահամալիրի աշխատողներն են ոստիկանության ծառայողները, փրկարար ծառայողները և աշխատանքային պայմանագրերով աշխատողները, ովքեր ընդգրկված են կառավարման, վարչական, պրոֆեսորադասախոսական, գիտական կազմերում, ինչպես նաև տեխնիկական սպասարկում իրականացնող անձինք:

59. Կրթահամալիրի աշխատողներն իրավունք ունեն՝

ա) իրենց մասնագիտական գործունեության կազմակերպման և նյութատեխնիկական ապահովման.

բ) հաստատված պլանների համաձայն ընտրելու և մշակելու հետազոտական թեմաներ.

գ) իրենց անհատական առանձնահատկություններին համապատասխանող և ուսումնական գործընթացի բարձր որակն ապահովող նյութի շարադրման, դասավանդման մեթոդների ու միջոցների ազատ ընտրության:

60. Կրթահամալիրի աշխատողները պարտավոր են`

ա) պահպանել և կատարել Հայաստանի Հանրապետության օրենսդրության և Կրթահամալիրի ներքին իրավական ակտերի պահանջները.

բ) ապահովել ուսումնական գործընթացի, կատարվող գիտական հետազոտությունների արդյունավետությունը.

գ) մշտապես բարձրացնել իրենց մասնագիտական որակավորումը.

դ) պահպանել և խնայողաբար ու արդյունավետ օգտագործել Կրթահամալիրի գույքը:

61. Կրթահամալիրի սովորողներն են կրթություն ստանալու նպատակով Կրթահամալիր ընդունվածները, վերապատրաստում անցնող ծառայողները, ինչպես նաև սույն կանոնադրության հիման վրա իրականացվող կրթական ծրագրերում ուսումնառող այլ անձինք:

62. Կրթահամալիրի սովորողներն իրավունք ունեն՝

ա) օգտվելու մասնագիտացված լսարաններից, գրադարանից և Կրթահամալիրի մարզական, առողջարարական, մշակութային ու հանրակացարանային համալիրից.

բ) մասնակցելու Կրթահամալիրի գործունեությանն առնչվող հարցերի քննարկմանը և ներկայացնելու առաջարկություններ.

գ) ըստ նախասիրությունների մասնակցելու Կրթահամալիրում անցկացվող ուսանողական գիտական հետազոտություններին.

դ) օգտվելու սովորողների համար ստեղծված կենցաղի, սննդի, առողջության պահպանման, հանգստի, ֆիզիկական և հոգևոր զարգացման պայմաններից.

ե) ստեղծելու ուսանողական խորհուրդ, մասնակցելու դրա աշխատանքներին.

զ) փոխադրվելու մեկ այլ բուհ (այդ թվում` օտարերկրյա պետությունների)՝ Հայաստանի Հանրապետության կառավարության կողմից սահմանված կարգով.

է) վերականգնվելու Կրթահամալիրում՝ Հայաստանի Հանրապետության կառավարության կողմից սահմանված կարգով.

ը) Հայաստանի Հանրապետության գործող օրենսդրությամբ և սույն կանոնադրությամբ սահմանված կարգով ստանալու սահմանված չափի, ներառյալ՝ անվանական կրթաթոշակ.

թ) ծանոթանալու սույն կանոնադրությանը և նորմատիվ այլ փաստաթղթերի, կնքելու պայմանագիր Կրթահամալիրի հետ` ուսումնառության պայմանների վերաբերյալ.

ժ) սահմանված կարգով անհրաժեշտության դեպքում ստանալու ակադեմիական արձակուրդ մինչև մեկ տարի ժամկետով, բացառությամբ օրենսդրությամբ սահմանված դեպքերի.

ժա) ուսման բարձր առաջադիմության և գիտահետազոտական աշխատանքներին մասնակցելու համար ստանալու բարոյական և (կամ) նյութական խրախուսանք` Հայաստանի Հանրապետության օրենսդրությամբ և Կրթահամալիրի կողմից սահմանած կարգով.

ժբ) վճարովի հիմունքներով կրթություն ստանալու դեպքում օգտվելու ուսման տարեկան վարձի մասամբ կամ լրիվ փոխհատուցման իրավունքից՝ Հայաստանի Հանրապետության օրենսդրությամբ սահմանված կարգով.

ժգ) օգտվելու օրենսդրությամբ նախատեսված այլ իրավունքներից:

 63. Կրթահամալիրի սովորողները պարտավոր են՝

ա) հաճախել Կրթահամալիրում անցկացվող ուսումնական պարապմունքներին.

բ) անվերապահորեն պահպանել կարգապահությունը, սահմանված ժամկետում կատարել ուսումնական ծրագրերով և պլաններով նախատեսված ուսումնական առաջադրանքները.

գ) կատարել սույն կանոնադրության պահանջները և ղեկավարների հրամանները.

դ) տիրապետել ընտրած մասնագիտության տեսական գիտելիքներին և գործնական հմտություններին.

ե) բարձր պահել Կրթահամալիրի հեղինակությունը, պահպանել հասարակական համակեցության և բարոյականության նորմերը.

զ) վճարովի հիմունքներով կրթություն ստանալու դեպքում պայմանագրում նշված ժամկետում վճարել ուսման վարձավճարը: Ուսման վարձավճարը պայմանագրում նշված ժամկետում չվճարելու դեպքում այդ սովորողները հեռացվում են Կրթահամալիրից:

**VII. ԿՐԹԱՀԱՄԱԼԻՐԻ ՀԱՄԱԳՈՐԾԱԿՑՈՒԹՅՈՒՆԸ ՆԱԽԱՐԱՐՈՒԹՅԱՆ ՀԵՏ**

64. Կրթահամալիրը և Նախարարությունը օրենսդրությամբ նախատեսված դեպքերից բացի, համագործակցում են նաև հետևյալ ուղղություններով.

ա) Կրթահամալիրի սովորողների գործնական հմտությունների զարգացում, մասնավորապես՝ կրթական ծրագրով նախատեսված՝ պրակտիկաների կազմակերպում Նախարարությունում.

բ) ըստ անհրաժեշտության՝ տարբեր բովանդակությամբ գործնական քննարկումների, փորձի փոխանակման նպատակով ոլորտի մասնագետների հետ հանդիպումների կազմակերպում.

գ) ըստ անհրաժեշտության՝ Կրթահամալիրի պրոֆեսորադասախոսական կազմին Նախարարության տարբեր ստորաբաժանումներում ծառայողական պարապմունքներին, դասընթացներին, սեմինարներին ներգրավում.

դ) ըստ անհրաժեշտության՝ Նախարարության համապատասխան ստորաբաժանումների աշխատողների ներգրավում Կրթահամալիրում անցկացվող կրթական ծրագրերում.

ե) ըստ անհրաժեշտության՝ Նախարարության համապատասխան ստորաբաժանումների կողմից Կրթահամալիրի աշխատողների և սովորողների գիտահետազոտական աշխատանքների՝ Նախարարության կարիքներից բխող թեմաների առաջարկում.

ե) Նախարարության համապատասխան ստորաբաժանումների կողմից օրենսդրությամբ սահմանված կարգով և դեպքերում տնօրինվող տեղեկատվական բազաներին հասանելիության ապահովում Կրթահամալիրի աշխատողների և սովորողների համար.

**VIII. ԿՐԹԱՀԱՄԱԼԻՐԻ ՄԻՋԱԶԳԱՅԻՆ ՀԱՄԱԳՈՐԾԱԿՑՈՒԹՅՈՒՆԸ**

65. Կրթահամալիրն իրավունք ունի իրականացնելու միջազգային համագործակցություն հետևյալ ձևերով`

ա) օտարերկրյա ուսումնական հաստատությունների, ինչպես նաև միջազգային կազմակերպությունների մասնագետների ու դասախոսների հրավիրում` Կրթահամալիրի ուսումնագիտական աշխատանքներին մասնակցելու համար.

բ) գիտամանկավարժական աշխատանքներ իրականացնելու նպատակով Կրթահամալիրի դասախոսների` օտարերկրյա ուսումնական հաստատություններ գործուղում.

գ) վերապատրաստման նպատակով Կրթահամալիրի աշխատողների, սովորողների, հայցորդների ու դոկտորանտների` օտարերկրյա ուսումնական հաստատություններ գործուղում.

դ) միջազգային կազմակերպությունների և օտարերկրյա ուսումնական հաստատությունների հետ համատեղ գիտական հետազոտությունների իրականացում.

ե) միջազգային համաժողովների, խորհրդակցությունների, սեմինարների կազմակերպում և դրանց մասնակցություն.

զ) Հայաստանի Հանրապետության օրենսդրությամբ չարգելված այլ միջազգային համագործակցության իրականացում:

**IX. ԿՐԹԱՀԱՄԱԼԻՐԻ ԳՈՒՅՔԸ ԵՎ ՖԻՆԱՆՍԱԿԱՆ ԳՈՐԾՈՒՆԵՈՒԹՅՈՒՆԸ**

66. Կրթահամալիրի սեփականությունը ձևավորվում է հիմնադրի կողմից սեփականության իրավունքով նրան հանձնվող, ինչպես նաև Կրթահամալիրի գործունեության ընթացքում ձեռք բերված գույքից: Կրթահամալիրն իր պարտավորությունների համար պատասխանատու է այդ գույքով:

Կրթահամալիրին չի կարող սեփականության իրավունքով հանձնվել նվազագույն աշխատավարձի 10000-ապատիկը գերազանցող գույք, պետական սեփականություն հանդիսացող հողեր, շենքեր, շինություններ և պատմամշակութային նշանակություն ունեցող գույք: Դրանք կարող են տրամադրվել անհատույց օգտագործման իրավունքով՝ դրանց նպատակային նշանակությանը համապատասխան օգտագործելու պայմանով:

67. Կրթահամալիրն իրավունք ունի օրենքին, հիմնադրի որոշումներին և (կամ) իր կանոնադրական նպատակներին համապատասխան` իր հայեցողությամբ տիրապետելու, տնօրինելու և օգտագործելու սեփականության իրավունքով իրեն պատկանող գույքը:

68. Հիմնադիրը սեփականության իրավունքով Կրթահամալիրին պատկանող գույքի նկատմամբ չունի իրավունքներ` բացառությամբ Կրթահամալիրի լուծարումից հետո մնացած գույքի:

69. Կրթահամալիրի սեփականության վրա կարող է տարածվել բռնագանձում` միայն դատական կարգով:

70. Կրթահամալիրն իրավունք չունի ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու:

71. Կրթահամալիրն իրավունք ունի իրեն ամրացված գույքը պետության անունից հանձնելու վարձակալության, եթե դա արգելված չէ հիմնադրի որոշմամբ և թույլատրված է Նախարարի կողմից: Ամրացված գույքի օգտագործման արդյունքում Կրթահամալիրի ստացած եկամուտների 80 տոկոսն ուղղվում է Հայաստանի Հանրապետության պետական բյուջե, իսկ 20 տոկոսը՝ Կրթահամալիրի հաշվին:

72. Կրթահամալիրին ամրացված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են:

73. Կրթահամալիրի ֆինանսական միջոցները գոյանում են Հայաստանի Հանրապետության պետական բյուջեից և Հայաստանի Հանրապետության օրենսդրությամբ չարգելված լրացուցիչ աղբյուրներից, որոնք օգտագործվում են սույն կանոնադրությամբ նախատեսված նպատակների իրականացման համար:

Կրթահամալիրը Հայաստանի Հանրապետության պետական բյուջեից ֆինանսավորվում է Նախարարության միջոցով:

74. Կրթահամալիրի ֆինանսավորման լրացուցիչ աղբյուրներն են`

ա) թույլատրված ձեռնարկատիրական գործունեությունից ստացված միջոցները,

բ) Հայաստանի Հանրապետության ու օտարերկրյա պետությունների իրավաբանական և ֆիզիկական անձանց ներդրումները, այդ թվում` բարեգործական, հովանավորչական, նպատակային մուծումները, կտակված գույքը,

գ) Հայաստանի Հանրապետության օրենսդրությանը համապատասխան և Կրթահամալիրի կանոնադրական խնդիրների իրականացման համար ստացված միջոցները:

75. Կրթահամալիրի գործունեության արդյունքում ստացված շահույթն օգտագործվում է սույն կանոնադրությամբ նախատեսված նպատակների իրականացման համար՝ Նախարարի կողմից հաստատված նախահաշվի համաձայն:

76. Կրթահամալիրի ֆինանսատնտեսական գործունեության աուդիտը (ստուգում) իրականացվում է Նախարարության, ինչպես նաև Հայաստանի Հանրապետության օրենսդրությամբ լիազորված պետական այլ մարմինների կողմից:

**X. ԿՐԹԱՀԱՄԱԼԻՐԻ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

77. Կրթահամալիրը կարող է վերակազմակերպվել Հայաստանի Հանրապետության կառավարության որոշմամբ` օրենքով սահմանված կարգով: Կրթահամալիրը կարող է վերակազմակերպվել 100 տոկոս պետական մասնակցությամբ ընկերության:

Կրթահամալիրը դատական կարգով կարող է վերակազմակերպվել օրենքով սահմանված դեպքերում և կարգով:

78. Կրթահամալիրը կարող է լուծարվել Հայաստանի Հանրապետության կառավարության որոշմամբ` օրենքով սահմանված կարգով: Կրթահամալիրը կարող է լուծարվել նաև սնանկության հետևանքով:

Կրթահամալիրը դատական կարգով կարող է լուծարվել միայն օրենքով նախատեսված դեպքերում և կարգով:

79. Կրթահամալիրի լուծարմամբ նրա գործունեությունը դադարում է` առանց նրա իրավունքները և պարտականությունները իրավահաջորդության կարգով այլ անձանց անցնելու:

80. Կրթահամալիրի լուծարման դեպքում Կրթահամալիրի պարտատերերի պահանջների բավարարումից հետո մնացած գույքն ուղղվում է Հայաստանի Հանրապետության պետական բյուջե: